Nikolai Astrup (politiker)

Nikolai Eivindssøn Astrup (født 12. juni 1978 i Oslo) er en norsk politiker (H). Han hadde tre statsrådsposter i Erna Solbergs regjering: Fra 2018 til 2019 var han utviklingsminister, deretter Norges første digitaliseringsminister fra 2019 til 2020, og fra 2020 til 2021 var han kommunal- og moderniseringsminister der han også hadde ansvar for å koordinere Norges oppfølging av FNs mål for bærekraftig utvikling.

Han har vært innvalgt på Stortinget fra Oslo siden 2009 og var leder i Oslo Høyre fra 2012 til 2018. Astrup var nestleder i energi- og miljøkomiteen på Stortinget og Høyres miljøpolitiske talsperson fra 2009 til 2015. I 2013 ble han Høyres parlamentariske nestleder, en posisjon han ble gjenvalgt til etter valget i 2017. Fra 2016 til 2017 ledet han Stortingets transport- og kommunikasjonskomité. Fra 2017 til 2018 var han leder i Stortingets finanskomité. Han er dessuten engasjert i EU-saken: Han var tidligere leder i Høyres EU-utvalg og var i perioden 2012–2013 nestleder i Europabevegelsen i Norge.

Astrup er blant landets mest formuende politikere, i 2014 Stortingets rikeste med en bokført formue på 257 millioner. Kapital anslo i 2020 Astrups reelle formue til 2,25 milliarder kroner.

Bakgrunn og yrkeskarrière 
Astrup er sønn av forretningsmannen Eivind Astrup (født 1945) og Vibeke Astrup (f. Mortensen) (født 1947), gift med advokat Helle Astrup (født 1982). Nikolai Astrup var elev ved Voksen skole 1985–1991 og Hovseter ungdomsskole 1991–1994. Han gikk på skole i Sveits 1994–1995, og var deretter elev ved IB-linjen ved Berg videregående skole 1995–1997. Han er utdannet statsviter, med bachelorgrad i internasjonal politikk fra 2000 og mastergrad i europeisk politikk og styring fra 2005, begge fra London School of Economics and Political Science.

Astrup var praktikant hos Verdens helseorganisasjon i 1999, konsulent innen strategi og forretningsutvikling hos Arkwright 2000–2002, ansvarlig redaktør i tidsskriftet Minerva 2001–2008 og vitenskapelig assistent ved London School of Economics and Political Science 2005–2006.

Astrup eier gjennom Pactum Beta AS omkring en fjerdedel (per 2020) av familieselskapet Pactum AS som investerer i eiendom og børsnoterte aksjer. Pactum Beta hadde i 2019 et resultat på 15 millioner kroner før skatt. I 2021 mottok Astrup et utbytte på 120 millioner kroner. Pactum har blant annet investert i oppdrettsselskaper, legemidler, shipping og obligasjoner, og hadde i 2022 et resultat på 441 millioner kroner.

Politisk karriere 
Han var leder i Oslo Unge Høyre 2002–2004, og som leder her skrev han boken Velferd etter velferdsstaten sammen med Torbjørn Røe Isaksen i 2004. Astrup var videre medlem av Studentparlamentet i Oslo 2002–2003, politisk rådgiver for Høyres stortingsgruppe 2006–2008 og byrådssekretær for Erling Lae, daværende byrådsleder i Oslo 2008–2009.

Astrup har blant annet markert seg i debatten om norsk rusmiddelpolitikk. I 2003 foreslo han at Norge skulle dele ut heroin til 600 heroinavhengige i Oslo, etter modell fra blant annet Nederland og Sveits. Blant argumentene til Astrup var at dette kunne føre til en nedgang i prostitusjonen i Oslo, og at det var liten eller ingen forskjell på å dele ut heroin og metadon. Astrup har også gått inn for å endre sosialtjenesteloven, slik at sosialhjelp skal ytes i en persons hjemkommune, for å unngå tilstrømming av personer med rusmiddelavhengighet til Oslo.

Astrup ble nestleder i Oslo Høyre i 2008, og samme år også leder i Høyres EU-utvalg. Han var 4. vararepresentant til Stortinget 2005–2009, men ble i 2009 nominert som Høyres 4. kandidat, og ble innvalgt på fast mandat. Dette skjedde etter en forholdsvis mye omtalt nominasjonsrunde hvor Inge Lønning i tur tapte gjennominasjon mot Michael Tetzschner på 3.-plass og Astrup på 4.-plass. En annen utfordrer til Astrups plass på listen var Afshan Rafiq. Astrup ble valgt til leder av Oslo Høyre i 2012, et verv han hadde frem til han ble statsråd i 2018. Han ble etterfulgt av Heidi Nordby Lunde.
På Stortinget var Astrup også medlem av Stortingets delegasjon til parlamentarikerkomiteene i EFTA og EØS.

I 2011 ble han tildelt prisen Årets europeer av Europeisk Ungdom.

Stortingskomiteer 
 2021–2025: Medlem av Energi- og miljøkomiteen
 2017–2018: Leder av Finanskomiteen
 2015–2017: Leder av Transport- og kommunikasjonskomiteen
 2013–2015: 2. nestleder av Energi- og miljøkomiteen
 2009–2013: Medlem av Energi- og miljøkomiteen

I perioden 2013–2018 var han samtidig Høyres parlamentariske nestleder på Stortinget.

Medlem i regjering 
 17. januar 2018–22. januar 2019: Utviklingsminister i Utenriksdepartementet
 22. januar 2019–24. januar 2020: Digitaliseringsminister i Kommunal- og moderniseringsdepartementet
 24. januar 2020–14. oktober 2021: Kommunal- og moderniseringsminister i Kommunal- og moderniseringsdepartementet

Referanser

Eksterne lenker 
 
 
 
  Nikolai Astrup hos Høyre
 

Høyre-statsråder
Statsråder i Regjeringen Solberg
Stortingsrepresentanter fra Høyre
Stortingsrepresentanter for Oslo
Stortingsrepresentanter 2013–2017
Stortingsrepresentanter 2009–2013
Høyre-politikere i Oslo
Tillitsvalgte i Unge Høyre
Alumni fra London School of Economics
Personer fra Oslo
Stortingsrepresentanter 2017–2021
Stortingsrepresentanter 2021–2025